Bucureștenii pot propune, începând de luni, proiecte pentru Capitală, în cadrul campaniei "Propune pentru București” desfășurată de Primăria Capitalei. Municipalitatea va investi anul viitor patru milioane de euro pentru implementarea a 20 dintre cele mai votate proiecte.

Campania "Propune pentru București” se va desfășura în perioada 18 septembrie - 24 noiembrie, scrie News.ro.

"Având în vedere că la nivel local, Primăria Municipiului București are ca obiectiv creșterea gradului de transparență și bună guvernare, ajustarea politicilor publice la nevoile și așteptările comunității, prin această campanie se urmărește identificarea unui număr de douăzeci de proiecte prioritare de interes local inițiate de cetățeni, care vor putea fi asumate și implementate de municipiului București începând cu anul 2018, fiind un pas important în complexul proces de bugetare participativă”, se arată în expunerea de motive a proiectului.

Conform hotărârii, pot propune proiecte persoanele cu domiciliul sau reședința în București, care au cel puțin 18 ani. Proiectul propus va apărea pe site-ul primăriei în maxim trei zile de la trimitere, timp în care o comisie formată din reprezentanți și specialiști din cadrul Primăriei Capitalei îl va evalua. Fiecare cetățean poate formula o singură propunere de proiect prin intermediul secțiunii de pe site-ul primăriei, dedicată campaniei.

Pentru a depune proiecte și pentru a vota, cei interesați trebuie să-și creeze un cont de utilizator în secțiunea dedicată campaniei. După afișarea proiectelor, aceștia pot vota online o singură dată proiectul care le-a plăcut.

Propunerile de proiecte trebuie să se încadreze într-unul dintre domeniile: infrastructură, amenajare / reabilitare spații publice, spații verzi – locuri de joacă pentru copii, mobilitate și siguranța circulației, infrastructură culturală, inrastructură socială, smart city, sănătate.

Comisia de evaluare formată din reprezentanți ai municipalității, va analiza proiectele depuse în perioada 9 octombrie – 3 noiembrie 2017, iar între 6 și 17 noiembrie va avea loc etapa de vot. În 24 noiembrie vor fi afișate rezultatele finale.

La finalul campaniei, 20 dintre cele mai votate proiecte vor fi incluse în bugetul municipalității pe anul 2018, bugetul maxim alocat pentru un proiect fiind de 200.000 de euro, TVA inclus.

Proiectul de hotărâre privind desfășurarea acestei campanii a fost aprobat în unanimitate în ședința de Consiliu General din 30 august.